Minkejja kważi sentejn ta’ taħdidiet il-Knisja u l-Għaqda Każini tal-Banda jidher li ma jistagħux jaqblu dwar punt meqjus bħala ta’ prinċipju għalihom it-tnejn. Il-knisja qed tisħaq li l-festi esterni għandhom ikunu taħt ir-responsabilita’ tagħha, waqt li għall-każini tal-banda din għandha tinqasam bejn dawk kollha involuti fil-festa. L-Awtorita’ Ekkleżjastika u l-Għaqda Każini tal-Banda jinsabu f’salib it-toroq dwar min għandu jerfa’ r-responsabilita’ tal-festi esterni. Iż-żewġ partijiet reġgħu bdew id-diskussjonijiet f’Marzu tas-sena l-oħra, dwar id-dokument ‘Nirristawraw il-Festi Maltin’. Dan minkejja li f’Diċembru ta’ sentejn ilu kien iffirmat ftehim bejnithom, li skont il-kelliem għall-Għaqda Każini tal-Banda, Christopher Briffa ma kellux l-approvazzjoni tal-membri tal-għaqda. Is-sur Briffa qal li Task Force maħtura mill-Għaqda Każini tal-Baned f’Settembru tas-sena li għaddiet ippreżentat dokument ġdid lill-Awtoritajiet tal-Knisja. Hi qed tipproponi li l-festi esterni jkunu organiżżati flimkien bejn l-Awtorita Ekkleżjastika, l-Għaqdiet Mużikali, l-Għaqdiet tan-Nar u Għaqdiet tal-Armar. L-Għaqda Każini tal-Baned qed tipproponi li dawn flimkien mal-Awtorijiet Ċivili għandhom ir-responsabilita’ li l-festi esterni jkunu ċelebrati skond il-provedimenti tal-liġi tal-istat u n-normi ta’ dan il-ftehim. Kelliem għall-Għaqda Każini tal-Banda Christopher Briffa  qal”Mhux qed ngħidu li dak li qed nipproponu hu 100% korrett. Qed nitolbuhom nagħmlu trial run tlieta jew ħames snin bi prova fuq hemmhekk niddiskutu nżommu l-kuntatti bħal ma dejjem kellna fl-aħħar sentejn kważi niltaqgħu kull xahar, jekk hemm bżonn niltaqgħu kull xahar u naraw x’qed imur tajjeb u x’qed imur ħażin u nirranġaw fuqhom.” Żied li madankollu, l-awtorita’ tal-knisja trid li jkolha l-aħħar kelma fuq il-festi esterni. Ikkuntatjat miċ-ċentru tal-aħbarijiet, il-Pro-Vigarju Ġenerali, Monsinjur Anton Gouder qal li sakemm għadhom għaddejjin it-taħdidiet jippreferi li ma jikkumentax. Iżda rrikonoxxa li minkejja li hemm qbil fuq il-punti kollha hemm punt ta’ prinċipju li s’issa m’hemmx qbil dwaru. Il-Kelliem għall-Għaqda Każini tal-Banda qal li għalihom dan hu punt ta’ prinċipju ukoll. Is-sur Briffa qal li bit-tama li tiġi solvuta din il-problema, l-Għaqda Każini tal-Banda għaddejja b’taħdidiet mal-Awtoritajiet Ċivili wkoll.